রাজশাহী, ২৫ জুন (শীর্ষ নিউজ ডটকম): রাজশাহীর বোয়ালিয়া থানা ক্যাম্পাসে কলেজ ছাত্রীর রহস্যজনক মৃত্যু হয়েছে। আজ শনিবার থানায় কর্মরত এসআই শামিম হোসেনের কোয়ার্টার থেকে তার ঝুলন্ত লাশ উদ্ধার করা হয়েছে। তার নাম রিতা (১৮)। সে এসআই শামিমের শ্যালিকা বলে জানা গেছে।  জানা গেছে, দুপুর সাড়ে ১২টার দিকে ঘরের সিলিং ফ্যানের সঙ্গে ঝুলন্ত লাশ উদ্ধার করা হয়। পুলিশ জানায়, এসআই শামিম থানার অভ্যন্তরে কোয়ার্টারে পরিবার নিয়ে বসবাস করে। কয়েকদিন আগে তার শ্যালিকা রিতা এখানে বেড়াতে আসে। আজ ঘটনার সময় শামিম ও  তার স্ত্রী বাড়ির বাইরে ছিলেন।  এসআই শামিম জানান, বৃহস্পতিবার রিতা এখানে বেড়াতে আসে। তবে কি কারণে সে আত্মহত্যা করেছে তা তার জানা নেই বলে জানান।  লাশ রাজশাহী মেডিকেল কলেজ হাসপাতাল মর্গে পাঠানো হয়েছে। রিতা পাবনার সুজানগর উপজেলার বজলুর রহমানের মেয়ে।  (শীর্ষ নিউজ ডটকম/ এমআর/ এসএস/ এআই/ ১৪.৩৪ঘ)